Konstituirajuća sjednica Vijeća učenika

Dana 29. rujna 2024. održana je konstituirajuća sjednica vijeća učenika OŠ Šime Budinića Zadar. Sjednici je bilo nazočno 32 učenika iz 32 razrednih odjela, predsjednika razreda od 1. do 8. razreda. Manji broj učenika opravdano je izostao (izleti).

Dnevni red sjednice odnosio se na upoznavanje s djelokrugom rada Vijeća učenika, obvezama i pravima učenika. U suradnji s učenicima osmih razreda održano je tematsko predavanje „Borba protiv vršnjačkog nasilja“, a učenica Loreta Vukić pripremila je predavanje o empatiji uz prigodan dokumentarni videozapis humanitarne udruge *Magnus Mac Farlane-Barrow*, neprofitne organizacije koja svakog školskog dana osigurava obroke najsiromašnijoj djeci na svijetu. Marijini obroci trenutno poslužuju obroke za 2 429 182 djece u 17 zemalja, u zajednicama u kojima glad i siromaštvo sprječavaju djecu u stjecanju obrazovanja.

Ukupnim brojem od 12 glasova za predsjednicu je odabrana učenica Ana Alvir, polaznica 8.d razreda koja se učenicima predstavila u svom govoru kao aktivna i marljiva učenica u različitim školskim aktivnostima. Ana je odlična i uzorna učenica, spremna pomagati i surađivati u području učeničkih aktivnosti i zalagati se za prava i potrebe učenika naše škole. Za zamjenika je odabran učenik Armin Bračković, polaznik 7.e s ukupno 7 glasova predstavnika Vijeća učenika.

Vijeće učenika upoznato je s načinima obilježavanja Međunarodnog dana tolerancije kao i organizacijom aktivnosti. Prvu sjednicu je vodila pedagoginja Dijana Mađerić Klauss, dipl. pedagog, stručni suradnik-mentor.